**Насърчаване на равнопоставеността на половете и на по-засилено участие на мъжете в семейния живот – опитът на България**

**Г-жа Светлана Ангелова, народен представител от ГЕРБ,**

**зам.председател на Комисията по труда, социалната и демографската политика в**

**43-то Народно събрание на България**

Равенството между жените и мъжете е важна предпоставка за пълното реализиране на правата на човека. България е страна с традиции в насърчаването на равнопоставеността на половете и работи активно за подобряване на законодателството с цел по-ефективно интегриране на този принцип във всички политики, стратегии и програми.

Предприемат се съответните законодателни мерки за осигуряване на реален напредък на жените, което да им гарантира безпрепятствено упражняване на техните фундаментални права и свободи наравно с мъжете.

Равенството пред закона е конституционен принцип в Република България. На жените и мъжете в България са гарантирани еднакви граждански, политически, икономически, социални и културни права.

Забраната на дискриминацията на основата на пола е обща за целия български правен ред и обхваща всички области. Не съществуват сфери на дейност, запазени само за жени или само за мъже.

Българското правителство е разработило Национална стратегия за насърчаване на равнопоставеността на половете, която се изпълнява от всички институции на основата на ежегодни Планове за действие.

Сред основните приоритети на България в областта на правата на човека са защитата на правата на жените и момичетата, правото на образование, овластяването на жените и борбата срещу всички форми на насилие и дискриминация срещу жени и момичета.

В доклада си от 2012 г. „Жените в процесите на вземане на решения в икономиката на ЕC“ Главна дирекция „Правосъдие“ на Европейската комисия, дава като пример България заедно с други държави-членки на ЕС за активната подкрепа от страна на държавата на европейската инициатива за насърчаване на по-голямо представителството на жените в управителните съвети на фирми и корпорации.

За периода 2010 – 2012 г. България се нарежда на трето място в ЕС по ръст на участието на жени в управителните съвети на големи компании – ръст от над 4%.

Правителството на Република България отделя голямо внимание на възможността за съвместяване на професионалния и семейния живот, което оказва пряко въздействие върху заетостта на жените и техните позиции на пазара на труда, доходите и икономическата им независимост. Основно предизвикателство представлява създаването на подходящи условия, вкл. чрез различни стимули, за насърчаване на по-голямо ангажиране на мъжете в семейния живот и отглеждането на деца.

С поправка от 2009 г. на българския Кодекс на труда се урежда правото на отпуск по бащинство. Бащата има право на 15-дневен отпуск при раждане на детето, като в допълнение би могъл да ползва също вместо майката и отпуска за остатъка до 410 дни след навършване от детето на 6-месечна възраст.

Тази законодателна мярка има важно значение за постигане на баланс между професионалното развитие и семейните задължения на жените и мъжете. По последни данни все повече мъже се възползват от 15-дневния отпуск след раждането на детето, но все още малко са мъжете, които взимат отпуск по бащинство.

През последните 20 години в България се отбелязва устойчив ръст на участието на жените в политическия живот. Бих искала да споделя няколко положителни примери в тази насока.

Вече два мандата жени заемат постовете Председател на Народното събрание и кмет на столицата. А от присъединяването на България към Европейския съюз през 2007 г. досега българският еврокомисар винаги е бил жена. За нас е особена чест, че начело на ЮНЕСКО е българка.

През последните 20 години броят на жените народни представители е нараснал повече от два пъти. В настоящото 43-то Народно събрание има 48 жени депутати, а 5 от 22-те постоянни комисии се ръководят от жени. Пет от 17-те представители на България в Европейския парламент са жени.

От средата на 90-те години насам жени са заемали редица високи управленски позиции: вицепрезидент (1992–1993 и понастоящем); министър-председател (1994 – 1995); заместник-министър председател в различни правителства; министри; председатели на държавни агенции и други. Жените преобладават в държавната и общинската администрация.

В настоящото правителство 2-ма от заместник-министър председателите и 5-ма от министрите са жени – на енергетиката, на туризма, на регионалното развитие и на околната среда и водите. За първи път жена е начело на Министерството на вътрешните работи.

Жените в България участват активно и в местната власт – 30% от общинските съветници са жени. Трима от кметовете на големите областни центрове, вкл. на столицата, са жени.

Две трети от магистратите във всички национални съдилища на всички нива са жени. Жени са и 43% от прокурорите, а от 2009 г. един от заместниците на Главния прокурор също е жена. Една трета от съдиите в Конституционния съд са жени.

Мнозинството от ръководителите на неправителствени организации в България са жени.

Могат да бъдат посочени още много положителни примери за участието на жени в процесите на вземане на решения в България, което показва силния ангажимент на българските власти за постигане на пълна равнопоставеност между жените и мъжете във всички сфери на политическия и обществения живот чрез насърчаване на овластяването на жените и защитата на техните права.

Благодаря за вниманието!

**Ню Йорк, 12 март 2015 г.**